স্টাফ রিপোটার: তিন লাখ টাকা মোয়াল্লেমের হাতে তুলে দিয়েও মক্কায় হজযাত্রীদের ঠাঁই হয়েছে ঝুঁকিপূর্ণ ভবনে। এমন অভিযোগের কথা জানান মিরপুরের বাসিন্দা মো. শহিদ খান। গাজীপুরের বাসিন্দা আবু তালেব অভিযোগ করেন, সোয়া তিন লাখ টাকা মোয়াল্লেমের হাতে তুলে দিলেও খেতে দেওয়া হচ্ছে অপেক্ষাকৃত নিম্নমান ও বাসি খাবার। এ ধরনের প্রায় পাঁচ হাজার বাংলাদেশি হাজীর দিন কাটছে নানান দুর্ভোগ ও বিড়ম্বনায়। এবারই প্রথমবারের মতো হজের আগে ও পরে দুই জায়গায় (মক্কা ও মদিনায়) হজ যাত্রীদের সুবিধার্থে একই বাড়িতে রাখার নতুন নিয়ম কার্যকর করা হয়েছে। গতকাল পর্যন্ত একডজন হজ এজেন্সির বিরুদ্ধে অর্ধশতাধিক অভিযোগ জমা হয়েছে হজ মিশনে। সরেজমিন মক্কা ও জেদ্দার বাংলাদেশ হজ মিশন ঘুরে পাওয়া গেছে এসব তথ্য।